Predkladacia správa

Správa bola spracovaná na základe ustanovenia § 4 ods. 1 písm. h) zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov, podľa ktorého Úrad jadrového dozoru SR (ÚJD SR) pravidelne jedenkrát ročne predkladá na rokovanie vlády SR Správu o stave jadrovej bezpečnosti jadrových zariadení na území Slovenskej republiky a o činnosti Úradu jadrového dozoru Slovenskej republiky za predchádzajúci rok.
 
Správa podáva prehľadnú informáciu o stave jadrovej bezpečnosti jadrových zariadení na území Slovenskej republiky, ktoré sú prevádzkované, vyraďované a vo výstavbe a o činnosti ÚJD SR podľa zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov, ako aj  v súlade s medzinárodnými záväzkami SR v oblasti mierového využívania jadrovej energie a to najmä s medzinárodným Dohovorom o jadrovej bezpečnosti, Spoločným dohovorom o bezpečnosti nakladania s vyhoretým jadrovým palivom a o bezpečnosti nakladania s rádioaktívnym odpadom, Dohovorom o včasnom oznamovaní jadrovej havárie, Dohovorom o pomoci v prípade jadrovej havárie alebo radiačného ohrozenia, Dohovorom o fyzickej ochrane jadrových materiálov, Zmluvou o nešírení jadrových zbraní a jej Dodatkovým protokolom. 
 
Materiál prezentuje aktivity ÚJD SR v oblasti legislatívy, vydávania povolení pre umiestňovanie, výstavbu, prevádzku a vyraďovanie jadrových zariadení z prevádzky, hodnotenia a kontroly bezpečnosti jadrových zariadení, v oblasti bezpečného nakladania s rádioaktívnymi odpadmi, v oblasti hodnotenia vonkajšej havarijnej pripravenosti, havarijnej pripravenosti štátu pre radiačné havárie, v oblasti evidencie a kontroly jadrových materiálov, nezávislého informovania verejnosti a v oblasti medzinárodnej spolupráce. Záverečná časť správy sa venuje finančnému zabezpečeniu činností ÚJD SR, riadeniu ľudských zdrojov, vzdelávaniu zamestnancov, rozvoju dozorných činností a systému manažérstva kvality. 
 
Na základe výsledkov kontrolnej a hodnotiacej činnosti ÚJD SR je možné konštatovať, že jadrové zariadenia v Slovenskej republike boli v roku 2008 prevádzkované bezpečne a spoľahlivo, bez závažných udalostí, ktoré by viedli k tomu, že by ÚJD SR musel vydať príkaz na zníženie výkonu alebo na odstavenie reaktora resp. zastavenie prevádzky atómovej elektrárne. Prvý blok AE V-1 Bohunice bol odstavený z prevádzky v decembri 2006 a vo februári 2008 prešiel blok do režimu 7, t. j. palivo z reaktora bolo vyvezené do bazénu skladovania. Druhý blok AE V-1 Bohunice pracoval v roku 2008 bezpečne a spoľahlivo. Blok bol  31. decembra 2008 odstavený z prevádzky na základe rozhodnutia vlády z roku 1999.
 
Záväzky vyplývajúce z medzinárodných zmlúv a dohovorov sú priebežne plnené.
 
Predložený materiál nemá ekonomický, finančný a environmentálny vplyv, vplyv na zamestnanosť a podnikateľské prostredie, ani vplyv na štátny rozpočet, rozpočty obcí a rozpočty vyšších územných celkov.
 
Vzhľadom na svoj informatívny charakter nebol materiál, v súlade s čl. 10 ods. (6) smernice na prípravu a predkladanie materiálov na rokovanie vlády SR, zaslaný na medzirezortné pripomienkové konanie.
 
Túto správu predkladateľ na základe ustanovenia § 4 ods. 1 písm. h) zákona č. 541/2004 Z. z. o mierovom využívaní jadrovej energie (atómový zákon) a o zmene a doplnení niektorých zákonov v znení neskorších predpisov následne predkladá na rokovanie Národnej rady Slovenskej republiky.